杨维桢
杨佛子行
诸暨县北枫桥溪，枫桥溪水上接颜乌栖。其下一百二十里合万和水，万和孝子庐父墓，墓上芝生荑。杨生佛子与万和孝子齐。六岁怀母果，二十为母尝百药，药弗医，啖母以肉将身刲。母病食肉起，其神若刀圭。母死返九土，常作婴儿啼。倚庐宿苫块，弃隔妾与妻。嗟哉佛子孝行绝，人人不识感鬼神。颊下生瘤大如尊，何人戏手瘤上扪。明朝怪事骇妻子，颊下削赘无瘤痕。背上一掌印，争来看奇痕。坟头木共白兔驯，更遣迎送乌成群。傍人竹弓不敢弹，岂比八九雏生秦。县官上申闻，旌户复其身。佛子走告免，称主臣主臣。嗟哉佛子谁媲称，今之人有刃股乳，诡孝子以为名，规免徭征以希其旌，嗟哉佛子谁媲称。